Ich, Hanns Jos Fryg, schùltheis zuͦ Baden inn Ergöw, ✳ bekenn unnd tuͦn kùnd aller menngklichem mit diserm brieff, ✳ das
uff den tag, ✳ als sin datùm wysst, ✳ für mich unnd die räth hienach genempt, ✳ da ich nach des rats gewonheit offenntlich ✳ zuͦ gricht gesessen bin, komen sinndt ✳ der ersam ✳ Simon Wynman, bùrger zuͦ Baden, des einen, ✳ unnd die edlen, fromen, vesten ✳ unnd wysen ✳ herren
Batt Lùdwig von Muͤlinen ✳ unnd Jheronimùs Manùel, ✳ seckellmeister unnd beid des rats der statt Bernn, ✳ innamen unnd uff bevelch ✳
der edlen, gestrenngen, fromen, fürsichtigen unnd wysen ✳ herren schùltheis unnd rath ✳ der statt Bernn, ✳ miner gnedigen herren, ✳ als von
wegen ires hùs unnd hoffs Küngsfelden ✳ dem annderen teyl, ✳ zuͦ beider sydt ✳ verfürsprechet, wie recht was. ✳ unnd offnet der genannt
Simon Wynman ✳ dùrch sinen fürsprechen ✳ unnd ver jach, ✳ wie das er mit zytlicher, guͦter vorbetrachtùnng als dùrch sines besseren nùtz unnd
fromen willen ✳ eines uffrechten, steten, vesten, ✳ eewigen unnd unwiderruͤfflichen koùffs ✳ fuͤr sich unnd alle sine erben verkoùfft ✳ unnd
den genannten herren schùltheis unnd rath der statt Bernn ✳ als zuͦ hannden ires hùsez unnd hoffs ✳ Küngsfelden ✳ recht unnd redlich ✳ zuͦ koùffen
geben hete ✳ namlich sin hùs unnd hoffstatt, zuͦ Baden inn der statt bim oberen brùnnen gelegen, ✳ genannt zùm Gruͤnenberg, ✳ stiesse zuͦ
einer sydten an das hùs zùm Straal ✳ unnd zuͦ der ✳ annderen sydten ✳ an das hùs zùm Seckell, ✳ mit tach, ✳ gemach, ✳ gesicht, nagell und nuͦt, ✳ oùch mit
höche, wyte und breite ✳ unnd mit aller ✳ fryheit, gerechtigkeit, eehaffti unnd zuͦgehoͤrdt ✳ unnd innsonnders darfür, das abgemelten hùs nit mer zinsen
giengen nach gan soͤlten ✳ dann siben gùldin Harttman Herdtli zuͦ Baden, ✳ werent ablössig, ✳ dess oùch er unnd sine erben ✳ den genanten
herren köufferen unnd iren erben unnd nachkomen ✳ guͦte, redliche, sichere werschafft tragen unnd thuͦn sölten unnd welten ✳ nach der statt Baden
recht, brùch unnd gewonheit. ✳ und allso were diser kòuff über die obgeschribnen zins geben unnd beschechenn ✳ umb drü hùndertt
sibenntzig unnd nünthalbe Venedger cronen, ✳ dero er von den genannten herren köufferen gar unnd genntzlich ussgericht ✳ unnd woll bezallt were ✳ nach sinem vollen benuͤgen, ✳ hete oùch die inn sinen guͦten nùtz geben unnd verwenndt, ✳ dess er vor mir unnd den räten bekannt
unnd gemelte herren köuffere unnd ire erben dero genntzlich qùitt, ledig unnd losz sagte. ✳ unnd söllicher eroffnùng nach liesz der
genannt Simon Wynman an ein recht unnd begertt an einer urteil zuͦ erfaren, wie er söllichen koùff inmassen unnd obstuͦnde ✳ uffgeben
unnd zuͦ der genannten herrenn koüfferen unnd iren erben hannden brinngen soͤlte, ✳ damit unnd es crafft unnd macht haben möchte ✳ nùn
unnd hernach. ✳ unnd wann nùn sy einannderen zuͦ beider sydt aller obgeschrybner articklen lùter anred unnd bekanntlich warent,
wardt nach min, des schùlthessen, umbfrag ✳ zuͦ recht erteylt, ✳ das der gedacht Simon Wynman ✳ darstan ✳ unnd sich sölliches hùs unnd
koùffs für sich unnd sins erben ✳ entzychen ✳ unnd den uffgeben sölle inn min, des schùlthessen, als inn eines richters ✳ hannde ✳ unnd ich dann
söllichen koùff uss miner hannd ✳ den genannten herren ✳ Batt Lùdwigen von Mülinen ✳ unnd Jheromino Manùel ✳ alls zuͦ hannden dess
hùses unnd hoffs Küngsfelden lychen unnd bevelchenn. ✳ dis alles wie urteil unnd recht geben hatt ✳ zuͦ stùnd beschach ✳ unnd volvertiget wardt,
dermassen, das es billich nùn unnd hernach crafft, völlig macht ✳ unnd hanntveste ✳ hatt unnd haben soll ✳ für allen gepresten und infelle. ✳
diser vertigùnng begerten gedachte ✳ herren koüffere ✳ zuͦ hannden des hoffs ✳ Küngsfelden ✳eines brieffs, ✳ der inen zuͦ geben erkennt wardt. ✳
doch so habennt sich ✳ die vylgenannten herren koüffere ✳ für sich ✳ unnd ir ✳ nachkomen ✳ begeben, ✳ so sy das gemellt hùs zuͦm Grünenberg ✳ besetzenn,
das sy das mit einem bùrger zuͦ Baden besetzen wellen, ✳ der oùch einem schùlthessen unnd rath ✳ zuͦ Baden inn allem zimlichen unnd
billichen sachen gehorsam und gewertig sin sölle. ✳ unnd des zuͦ waarem unnd vesten urkùndt, ✳ so hab ich, obgenannter schùltheis Hanns-
Jos Fryg, ✳ min eigen insigell, ✳ unnd wann es erb unnd eigen inn marckts recht gelegen antrifft, der statt Baden meerer insigell sy beide
mit urteil offentlich gethan henncken an disen brieff, ✳ der geben ist uff menntag vor sannt Verena tag, ✳ nach der gebùrtt Cristi, unnsers
erlösers, gezallt ✳ tùssennt fünff hùndertt sechszig unnd vier jare. ✳ der räten namen, so hieby warent: ✳ Cristoffel Grebell,
alter schùltheis, ✳ Michael Sùrlawli, ✳ Hanns Mattlar, ✳ Cuͦnrat Torer, ✳ Niclaùs Sùtor, ✳ Michael Breitennstein, ✳ Gorgiùs Schwertter, ✳
Jacob Buͤler, ✳ Jos Meeris, ✳ Lùdwig Meyer ✳ unnd Thoman Diebolt. ✳